钦定古今图书集成/理学汇编/学行典/第074卷 > 礼记 > 《礼器》
## 钦定古今图书集成/理学汇编/学行典/第074卷 > 礼记 > 《礼器》

有以大为贵者，宫室之量，器皿之度，棺椁之厚，丘封
之大，此以大为贵也。有以小为贵者，宗庙之祭，贵者
献以爵，贱者献以散，尊者举觯，卑者举角，五献之尊，
门外缶，门内壶，君尊瓦甒，此以小为贵也。

又

《礼》有大有小，大者不可损，小者不可益。

〈陈注〉朱子曰：“礼仪三百，便是《仪礼》中士冠、诸侯冠、天子冠礼之类，此是大节，有三百条，如始加、再加、三加，又如坐如尸，立如斋之类，皆是其中小目。”